দক্ষিণেশ্বর মেট্রো স্টেশনে রক্তারক্তি, মৃত নাবালক

দক্ষিণেশ্বর: ভর দুপুরের ভিড়ে ঠাসা দক্ষিণেশ্বর মেট্রো স্টেশনে (Dakshineswar Metro Attack) ভয়াবহ কাণ্ড। মৃত ১৭ বছরের নাবালক। হাসপাতালে নিয়ে গেলে মৃত ঘোষনা করা হয় নাবালককে। এক বন্ধুকে ছুরি দিয়ে হামলার অভিযোগ অপর বন্ধুর বিরুদ্ধে।

জানা গিয়েছে, শুক্রবার দুপুরে দক্ষিণেশ্বর মেট্রো স্টেশন চত্বরেই হঠাৎ করে বচসায় জড়িয়ে পড়ে বেশ কয়েকজন ছাত্র। নিমিষে শুরু হয় হাতাহাতি। দুই দলে বিভক্ত হয় তুমুল সংঘর্ষ শুরু হয়। হাতাহাতি অল্প সময়েই পরিণত হয় রক্তক্ষয়ী সংঘর্ষে। এরই মাঝে হঠাৎ করেই এক ছাত্র অপর ছাত্রের উপর ছুরি দিয়ে হামলা চালায়। আঘাত পেয়ে মাটিতে লুটিয়ে পড়ে সে। রক্তে লাল হয়ে যায় চারিদিক। ছুটে আসেন মেট্রো স্টেশনে মোতায়েন থাকা নিরাপত্তারক্ষীরাও। প্রথমে আহত ছাত্রকে তড়িঘড়ি সাগর দত্ত হাসপাতালে নিয়ে যাওয়া হয়। কিন্তু অবস্থা আশঙ্কাজনক হওয়ায় রক্তাক্ত ছাত্রকে এসএসকেএম হাসপাতালে স্থানান্তর করা হয়। কিন্তু হাসপাতালেই ১৭ বছরের ওই ছাত্রের মৃত্যু হয়।

আরও পড়ুন: শিরোনামে ফের গুলশান কলোনি, চলল ফিল্মি কায়দায় দাপাদাপি

কিন্তু কী কারণে এই হামলা? পুলিশের প্রাথমিক অনুমান, আটক হওয়া তিনজন নিহতেরই বন্ধু। কোনও প্রণয় ঘটিত কারণেই ওই স্কুল পড়ুয়ার উপর হামলা চালায় তারা। ইতিমধ্যেই ঘটনার তদন্ত শুরু করেছে পুলিশ। মেট্রো স্টেশনের সিসিটিভি খতিয়ে দেখা হচ্ছে বলে জানানো হয়েছে। হামলার পর সমস্ত ছাত্ররা পালিয়ে গিয়েছে। মূল যে হামলা চালিয়েছিল, সেও পলাতক।